Maia Texo d'Asburgo

miniatura

Maia Texo (ted. Maria Theresia) d'Asburgo imperatrixe (Vienna 1717 - 1780).
 Vìtta 
Figgia de l'imperatô Carlo VI e da prinçipessa Elizabetta Cristiña de Brunswick-Wolfenbüttel, segondogennita e primma de figge femmine, a vègne erede a-o trono in virtù da Pramattega Sançion do 1713. O 12 fre. 1736 a se maiò (inandiando a dinastia di Asburgo-Loreña) o ducca Françesco Stéva de Loreña insemme a-o quæ a se stabilì (zen. 1739) a Firençe, dove a l'arestò solo che pochi meixi, scin a-a morte do poæ avegnua a l'improvista into 1740. 

A poco ciu de 'n meize da-a so asceiza in sce-o trono, o Federigo II de Pruscia o l'invaze improvisamente a Scilexa co l'evidente intento d'anette quello ducato a-o dominnio di Hohenzollern. A Maia Texo, impreparâ a l'agrescion, a no poette opoñe un eficaxe rescistença, e de tâ circostança credettan de poei aprofittâ sorvetutto a França e a Spagna, dexidioze d'ingrandîse in sce-o Ren e in Italia, e a Bavea, ch'a l'aspiava a estende a so sovranitæ in sce-i possedimenti asburghichi de l'Aostria, di quæ l'elettô Carlo Alberto o ritegniva êse o legittimo erede pe avei sposao a Maia Amalia, figgia de l'imperatô Gioxeppe I. Ebbe coscì inandio a coscì díta guæra de sucescion aostriaca. De fronte a-a menaçça di Franco-Bavaixi, ch'aveivan invaso a Bassa Aostria e ocupao Praga, l'impiaixe a concluze un armistiçio co-o Federigo (9 ott. 1741), e, doppo avei fæto appello a-a fedeltæ di magnati ungaixi, a se vózette contra i invasoî, che fun contrattaccæ e contegnui. 

A paxe de Breslavia (1741) ghe costò a cescion da Scilexa a-o Federigo, ma in compenso lê a poe' riconquistâ e tære ocupæ da-i Franco-Bavaixi, penetrâ inta Germannia meridionâ e menaççâ a mæxima sovranitæ da França in sce l'Arsaççia. 

I succesci da Maia Texo provocon un atro intervento do Federigo, ch'o temeiva de dovei torna renonçiâ a-a Scilexa, o possesso da quæ ghe fu riconfermao co-a paxe de Dresda (Dênâ 1745). Into fratempo l'elettô Carlo Alberto o l'ea morto, e o so sucessô, Mascimilian III Gioxeppe, co-a paxe de Füssen o l'aveiva renonçiao a ogni drito de sucescion in Aostria, e o Françesco Stéva de Loreña o l'ea stæto eletto e incoonao imperatô (ott. 1745). Da grande coaliçion do 1741 gh'arestò de fronte solo che a França e a Spagna: a guæra a se protrasse scin a-o 1748, quande co-a paxe d'Aquisgraña l'imperatrixe, pù constreita a de nœuve renonçie teritoriæ (Parma, Piaxença e Guastalla fun cedue a don Feipo, figgio do Feipo V de Spagna), a l'ebbe infin riconosciui i so diritti ereditai da tutti i antagonisti. 

A consciença de dovei procede a 'na profonda modifica da struttua existente inti so stati pe raforçâli politicamente, onde poei tende, con de prospettive de sucesso, into proscimo futúo a-a riconquista da Scilexia, a convinse Maia Texo a l'attoaçion de 'na serie de riforme. L'aministraçion interna, mediante a fuxon de cançelaie de corte boemma e aostriaca, a fu centralizzâ; da conduta di afæ esteri fu incaregâ a cançelaia de stato; fu començao un programma de risanamento finançiaio; fu constituio un eserçito permanente. A-o ricupero da Scilexia e a-a riafermaçion do predominio asburghico in Germania fu subordinao pægiamente a conduta da politica estera. A tradiçionâ aliança co l'Inghiltæra e co-e potençe marittime a fu abandonâ co-o noto "imbósamento di aliançe" do 1756, ch'o poze termine a-o secolâ contrasto tra i Borboin e i Asburghi. 

A guæra settennâ ch'a ne segoì, a-a quæ parteçipò, a-o scianco de Maia Texo, a zariña Elizabetta ascì, a no portò a-o risurtao sperao: a Scilexa a l'arestò a-o Federigo II (paxe de Hubertusburg, 15 fre. 1763), e o dualismo tedesco o no fu eliminao, ma stabilizzao pe êse risolto çent'anni doppo a vantaggio da Pruscia. 

A deluxon subia a no l'infranse o spiito d'iniçiativa de l'imperatrixe: questa a promosse de nœuve riforme d'acordio co-o figgio Gioxeppe II, eletto into 1764 re Roman-germanego, e divegnúo impiao doppo a morte do maio da Maia Texo (1765). A politica estera do Gioxeppe II no sempre a l'incontrò a so aprovaçion: l'imperatrixe a fu contraia a-a primma spartiçion da Polonia (1772), a l'inteiza co-a Ruscia do 1775 a-i danni da Turchia, pe mezo da quæ l'Aostria a l'ótegne a Bucovina, e infin a-o tentativo d'anescion da Bavea, che into 1778 o provocò un nœuvo conflito co-a Pruscia. 

Assæ fortunâ a fu inta so politica dinastega: co-i ligammi matrimoniæ contræti da-i so nomioxi (16) figgi a seppe estende l'influença aostriaca in Italia (a Maia Amalia a divègne duchessa de Parma sposando o Ferdinando, figgio de don Feipo; a Maia Caroliña a fu regiña de Nappoli a prœuvo a-e so noççe co-o Ferdinando IV; o Ferdinando o sposò a Maia Biatrixe Vittoia d'Este, erede do ducato de Modena) e a çercò de garantî di amigheive relaçioin co-a França e a Spagna (a Maia Tonieta a sposò o drafin, da pœu Luigi XVI; o Liopordo, daprimma granducca e dapœu imperatô, a Maia Loisa, figgia do Carlo III re de Spagna). 

A Maia Texo, specie inti urtimi anni, a se dedicò a l'attoaçion de quello "stato de benêse" ch'o l'ea un di ideæ de l'eppoca. Fra e iniçiative da lê patroçinæ gh'è i studdi pe 'na nœuva legislaçion (Codex Theresianus; Constitutio criminalis Theresiana) e l'instituçion de scœue popolæ.

 Atri progetti 

Categorîa:Biografìe
Categorîa:Stöia